KOMISJONI MÄÄRUS (EL) 2018/1462,

28. september 2018,

millega muudetakse määruse (EL) nr 231/2012 (millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid) lisa teatavate sorbitaanestrite (E 491 sorbitaanmonostearaat, E 492 sorbitaantristearaat ja E 495 sorbitaanmonopalmitaat) spetsifikatsioonide osas

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artiklit 14,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 5,

ning arvestades järgmist:

(1) Komisjoni määruses (EL) nr 231/2012 (3) on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid.

(2) Neid spetsifikatsioone võib komisjoni algatusel või pärast taotluse esitamist ajakohastada määruse (EÜ) nr 1331/2008 artikli 3 lõikes 1 osutatud ühtse menetluse kohaselt.

(3) 14. oktoobril 2014 esitati taotlus toidu lisaainete sorbitaanmonostearaadi (E 491), sorbitaantristearaadi (E 492) ja sorbitaanmonopalmitaadi (E 495) spetsifikatsioonide muutmiseks. Taotlus tehti vastavalt määruse (EÜ) nr 1331/2008 artiklile 4 liikmesriikidele kättesaadavaks.

(4) Kehtivates liidu spetsifikatsioonides on sätestatud sorbitaanmonostearaadi (E 491), sorbitaantristearaadi (E 492) ja sorbitaanmonopalmitaadi (E 495) sulamistemperatuur (määramisparameeter).

(5) Taotleja palub liidu spetsifikatsioonidest kustutada viite sulamistemperatuurile kui sorbitaanmonostearaadi (E 491), sorbitaantristearaadi (E 492) ja sorbitaanmonopalmitaadi (E 495) määramisparameetrile, sest see ei ole optimaalne määramismeetod, kuna puudub selge ja levinud metoodika.

(6) Euroopa Toiduohutusamet (edaspidi „toiduohutusamet“) jõudis 5. mai 2017. aasta arvamuses (4) järeldusele, et taotleja soovitud spetsifikatsioonide muutmisest seoses sorbitaanmonostearaadi (E 491), sorbitaantristearaadi (E 492) ja sorbitaanmonopalmitaadi (E 495) identifitseerimiseks kasutatava parameetri „sulamistemperatuur“ kustutamisega ei tulene ohtu tervisele.

(7) Samuti leidis toiduohutusamet, et sulamistemperatuuride kustutamine liidu spetsifikatsioonidest tooks kaasa küllastunud rasvhapete eri sorbitaanestrite kirjelduse kvaliteedi halvenemise ning et kõnealust määramisparameetrit saaks asendada teisega. Toiduohutusamet märkis, et kõigist olemasolevatest analüütilistest meetoditest näib gaaskromatograafiline analüüs andvat kõige täpsemaid ja usaldusväärsemaid tulemusi ning sobib toidu kontrollimiseks.

(8) Seega on asjakohane muuta liidu spetsifikatsioone seoses toidu lisaainete sorbitaanmonostearaadi (E 491), sorbitaantristearaadi (E 492) ja sorbitaanmonopalmitaadi (E 495) määramiseks kasutatava parameetri „sulamistemperatuur“ asendamisega tekstiga „Määramine – happearvu järgi, joodiarvu järgi, gaaskromatograafiliselt“.

(9) Seetõttu tuleks määruse (EL) nr 231/2012 lisa vastavalt muuta.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EL) nr 231/2012 lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 28. september 2018 Komisjoni nimel president Jean-Claude JUNCKER

(1) ELT L 354, 31.12.2008, lk 16.

(2) ELT L 354, 31.12.2008, lk 1.

(3) Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).

(4) EFSA toidu lisaainete ja toidule lisatavate toitaineallikate teaduskomisjon, 2017. „Scientific Opinion on the re-evaluation of sorbitan monostearate (E 491), sorbitan tristearate (E 492), sorbitan monolaurate (E 493), sorbitan monooleate (E 494) and sorbitan monopalmitate (E 495) when used as food additives.“EFSA Journal 2017;15(5):4788, 56 lk https://doi.org/10.2903/j.efsa.2017.4788